google/wiki40b huggingface dataset:
Tšiili

Ajalugu

Põhjast tulnud indiaanlased asustasid tänapäeva Tšiili ala umbes 10 000 aastat tagasi. Tuntuim indiaanihõim Tšiilis oli maputšed. Oma riiki Tšiili indiaanlastel ei tekkinud.
Inkad ühendasid lühikeseks ajaks oma riigiga Tšiili põhjaosa, kuid üldiselt seisid maputšed inkade vallutusplaanidele vastu, hoolimata riikluse puudumisest. Verine kolmepäevane Maule lahing peatas inkade vallutused Maule jõel.
Esimene eurooplane, kes jõudis Tšiilisse, oli Fernão de Magalhães, kes läbis Lõuna-Tšiilis Tulemaad mandrist eraldava väina, mis hiljem nimetati tema järgi. Järgmisena jõudis Tšiilisse konkistadoor Diego de Almagro, kes jõudis kulda otsides Tšiilisse Peruust. Tšiili vallutas 1540. aastal Pedro de Valdivia, üks Francisco Pizarro ohvitseridest. 12. veebruaril 1541. aastal asutas Valdivia Santiago linna. Ehkki hispaanlased ei leidnud Tšiilist kulda ega hõbedat, taipasid nad Kesk-Tšiili väärtust põllumajanduse seisukohalt ja Tšiili sai osaks Peruu asekuningriigist.
Eurooplased hõivasid Tšiilit aegamööda, mitte korraga. Maputšed olid väikesearvulised, kuid avaldasid visa vastupanu. 1553. aastal alanud ülestõusu käigus tapsid nad Valdivia ja hävitasid hulga eurooplaste asundusi. Järgmised suured ülestõusud toimusid 1598. ja 1655. aastal. Iga ülestõus lõppes koloonia lõunapiiri nihutamisega kaugemale põhja poole. Vangistatud maputšedest ei olnud tööjõuna kasu ja nii aitas maputšede vastupanu kaasa 1683. aastal Tšiilis orjanduse keelustamisele Hispaania kuninga poolt. Sellest hoolimata olid hispaanlaste ja maputšede suhted pingelised.
Tšiili oli üsna väike koloonia, mis piirdus läänes ookeaniga, lõunas maputšedega, idas Andidega ja põhjas Atacama kõrbega. Seetõttu sai Tšiili üheks kõige homogeensemaks ja tsentraliseeritumaks kolooniaks Hispaania Ameerikas. Lisaks maputšedele ohustasid Tšiilit ka teised Euroopa riigid, mistõttu oli Tšiilil suhteliselt suur sõjavägi. Näiteks vallutas Francis Drake 1578. aastal Tšiili peamise sadama Valparaiso.
Koloniaalperioodi lõpuks elas Tšiilis umbes pool miljonit inimest, kellest 300 000 olid mestiitsid ja 150 000 kreoolid.
Tšiili iseseisvumisele aitas kaasa asjaolu, et 1808. aastal omastas Napoleoni vend Joseph Bonaparte vägivaldselt Hispaania trooni. 18. septembril 1810. aastal moodustati Tšiilis rahvuslik hunta, kes kuulutas Tšiili autonoomseks vabariigiks Hispaania kuningriigi koosseisus. Oma riigipeaks tunnistasid nad Hispaania kukutatud kuninga Fernando VII.
John Ford

John Ford (17. aprill 1586, Ilsington, Devon, Inglismaa – u 1639) oli inglise renessansiaegne näitekirjanik ja luuletaja, Charles I valitsusaja üks tuntumaid dramaturge.
Ehkki Fordi esimesed teosed avaldati juba 1606. aastal, sai ta tuntuks alles draamateostega, millega ta alustas 1620. aastatel. Algul tegutses Ford koostöös tuntud näitekirjanikega nagu Thomas Dekker, John Webster ja William Rowley, kümnendi lõpupoole aga omal käel. Fordi tuntuim teos on intsestiteemaline tragöödia "'Tis Pity She's a Whore" (1633), mille pealkirja on hiljem sageli muudetud. Skandaalsusele vaatamata kuulub näidend inglise kirjandusklassikasse ning sellest on tehtud kaks filmiversiooni (Rootsis 1966. ja Belgias 1978. aastal). Konfliktid kire, südametunnistuse, moraali ja seaduste vahel on Fordi näidendite läbiv teema, samuti kui huvi abnormaalse psühholoogia vastu. Tugevat mõju ta teostele avaldas Robert Burtoni "Melanhoolia anatoomia".
"'Tis Pity She's a Whore" andis nime inglise laulja David Bowie laulule "'Tis a Pity She Was a Whore" (2014; plaadil "Blackstar" 2016).
Tara Correa-McMullen

Tara Correa-McMullen (õieti Shalvah McMullen; 24. mai 1989 – 21. oktoober 2005) oli USA filminäitleja.
Correa-McMullen sündis Vermonti osariigis Westminsteris Devra Correa ja Thomas McMulleni peres. Los Angeleses keskkoolis käies laulis ta kooli kooris. Talle meeldis ka tantsida.

Surm

Correa McMullen suri 21. oktoobril 2005 Inglewoodis toimunud tulistamise tagajärjel. Ta oli vaid 16 aastat vana. Kuriteos kahtlustatavana peeti kinni 20-aastane Damien Watts, kellele esitati süüdistus 1. märtsil 2006 ning ta mõisteti süüdi 23. jaanuaril 2009. Teda süüdistati samal ajal ka ühes teises tulistamises.
Kuigi politsei usub, et Tara surm võis olla seotud grupeeringutevahelise võitlusega, võis ka olla, et ta oli lihtsalt vales kohas valel ajal.
Aruvalla vald

Aruvalla vald (saksa keeles Arrowall) oli vald Harjumaal Jüri kihelkonnas. Vald eksisteeris 1866–1891 ja siis liideti see vald Rae vallaga.
Virve Kiple

Virve Kiple (aastast 1951 Virve Parsadanjan, ka Virve Parsadanova; (18. augustil 1927 Mäksa vald – 2. september 2009) oli eesti baleriin, näitleja ja Eesti Televisiooni režissöör.
Ta õppis aastatel 1940–1942 Tiina Kapperi tantsustuudios ja aastatel 1942–1944 Vanemuise balletistuudios. Lisaks lõpetas ta aastal 1944 Tartu kaubanduskooli. 1944. aastal debüteeris teatri Vanemuine kordeballetis. Neli aastat hiljem mängis draamas "Suur jõud" ja esimeses nõukogude operetis "Üksteist tundmatut". 1948. aastast õppis Moskva Riiklikus Teatriinstituudis (GITIS-e eesti stuudios).
Virve Kiple valiti purskkaevu "Rahvaste sõprus" Eestit sümboliseeriva Muhu saare rahvarõivas naisekuju eeskujuks Moskvas endisel NSVL Rahvamajanduse Saavutuste Näitusel.
Ta oli aastatel 1953–1956 Draamateatri näitleja ning aastatel 1956–1958 ja 1984–1986 Vanemuise teatri näitleja. Aastatel 1958–1984 töötas ta Eesti Televisioonis režissöörina. Näitleja- ja režissöörikarjääri lõpetamise järel töötas ta eesti keele õpetajana.
Virve Kiple-Parsadanjan suri 2. septembril 2009 ja maeti 9. septembril 2009 Metsakalmistule.

Isiklikku

Ta oli abielus Boriss Parsadanjaniga.
Kuur

Ehitus

Enamasti on kuure Eestis ehitatud puidust, ent kasutatud on ka kive, vineeri, plekki või muid (tihti improviseeritud) materjale, uuemal ajal näiteks plastmassi. Sageli ehitati kuure ümber teistest kõrvalhoonetest (või ka teisteks kõrvalhooneteks) nagu pesuköögid ja suveköögid.
Kohati on kuuridel olnud Eesti arhitektuuris tähtis osa, paadi- ja võrgukuurid on ilmestanud kalurikülasid juba sajandeid. 19. sajandi lõpul ja 20. sajandi alguses olid mõne Eesti linna (eriti Tartu ja Tallinna) agulites levinud kahekorruselised kuurid, tänapäeval neid enam peaaegu ei ehitata.
Hobuveokite kuurid paiknesid enamasti hobusetalli lähedal. Sageli olid hobuveokikuur ja tall kokku ehitatud (nt. tall-tõllakuur).

Surnukuur

Kuuri tavapärastest tähendustest kaugem on surnukuur: tavaliselt haigla juures asuv ehitis või ruum, kus hoitakse surnukehi. Surnukuure esineb ka krematooriumite ja anatoomikumide juures.
Reet Sool

Reet Sool (sündinud 1. detsembril 1951 Pärnus) on eesti kirjandusteadlane ja luuletaja.

Haridus

Ta lõpetas 1970. aastal Pärnu 1. Keskkooli 108. lennu. Inglise keelt õpetas talle Linda Pais, kes nooruses oli elanud ja õppinud Inglismaal. 1976. aastal lõpetas Sool Tartu Riikliku Ülikooli inglise filoloogina. 1978. aastal astus ta TRÜ aspirantuuri ja lõpetas selle 1982. aastal. 1983. aastal kaitses ta (kinnitati 1984) Moskva Riiklikus Ülikoolis filoloogiakandidaadi kraadi väitekirjaga "Сатирические тенденции в американском романе 60–70-х годов ХХ века".
Sool täiendas end 1990. aastal Edinburghi Ülikoolis inglise ja šoti kirjanduse ning 1993. aastal Toronto Ülikoolis kanada kirjanduse alal.

Töökäik

Üliõpilasena töötas Reet Sool aastatel 1973–1974 TRÜ raamatukogu bibliograafina ja 1974–1975 EPA vesiehituskateedris laborandina. Pärast ülikooli lõpetamist jäi ta tööle TRÜ filoloogiateaduskonda: aastatel 1976–1978 töötas ta võõrkeelte kateedris õpetajana, 1982–1984 inglise filoloogia kateedris õpetajana, 1984–1989 vanemõpetajana, 1989–1992 dotsendina. Tema õppetöö hõlmas järgmisi ainekursusi: inglise ja ameerika kirjandus ning inglise keel põhikeelena.
Alates 1992. aastast, kui filoloogiateaduskond reorganiseerimise tulemusena kaotati, jätkas ta dotsendina filosoofiateaduskonna germaani-romaani filoloogia osakonna inglise filoloogia õppetoolis. Hiljem on Sool lugenud ameerika kirjanduse, kirjandusteooria ja James Joyce'i ainekursust.
Ühtlasi oli ta aastatel 1993–1994 ja 1995 Michigani Ülikooli, 1998. aastal Queensi Ülikooli (Belfast), 1999–2000 California Ülikooli Berkeleys ja 2005. aastal Toronto Ülikooli külalisuurija.
2016. aasta seisuga töötab ta võrgustikus European Network for Comparative Literary Studies.

Teadus

Soola uurimisvaldkonnad on ameerika, iiri, kanada ja eesti kirjandus, võrdlev kirjandusteadus, kirjandusteooria (hermeneutiline koolkond).
Aastatel 2008–2009 juhtis ta Tartu Ülikoolis Social Sciences and Humanities Research Council of Canada (SSHRSS) International Opportunities Fund Grant'i raames rahvusvahelise projekti "The Contribution of Literary Translation to Intercultural Understanding: Developing a Model for Reciprocal Exchange" (Kanada, Tšehhi, Rumeenia ja Eesti).

Teaduskorralduslik tegevus

Sool on Eesti Võrdleva Kirjandusteaduse Assotsiatsiooni asutajaliige (juhatuse liige 1994–1997), Põhja-Ameerika Balti Keskuse, Eesti Britiuuringute Keskuse, Rahvusvahelise Võrdleva Kirjandusteaduse Assotsiatsiooni, Eesti Kanada-uuringute Assotsiatsiooni asutajaliige ja president ja mõnede teiste teadusorganisatsioonide liige.

Isiklikku

Ta valdab eesti, inglise, vene, saksa, prantsuse, soome, rootsi ja ladina keelt.
Websteri maakond (Georgia)

Ajalugu

Maakond moodustati 1853. aastal.
Näkirohulised

Näkirohulised (Najadaceae) on üheiduleheliste taimede sugukond.
Selless sugukonda kuulub üks perekond –  näkirohi (Najas).
Eestis kasvab kaks näkirohu liiki.
Mõnedes süsteemides seda sugukonda ei eraldata, siis kuuluvad näkirohud sugukonda kilbukalised.
Balmorali loss

Balmorali loss (inglise keeles Balmoral Castle) ja seda ümbritsev valdus moodustavad Briti kuninglikule perekonnale kuuluva suveresidentsi. Valdus asub Dee jõe ääres (Royal Deeside) Aberdeenshire'i piirkonnas Põhja-Šoti mägismaa idapoolsel äärealal, jäädes 2003. aastal moodustatud Cairngormsi rahvuspargi territooriumile.

Arhitektuur

Loss on ehitatud šoti paruniarhitektuurile kohaselt historitsistlikus stiilis ja see valmis 1856. aastal, veidi hiljem lammutati kõrval asunud vanem kindlus.
St. Valentine's Day Massacre

"St. Valentine's Day Massacre on 1981. aastal avaldatud EP, mille andsid välja plaadifirma Bronze Recordsi all tegutsenud ansamblite Motörhead ja Girlschool liikmed. Ühise plaadi esitajanimeks oli valitud Headgirl. EP jõudis Briti singlimüügitabelis 5. kohale.
EP-l on kolm laulu. Üks nendest on mõlema bändi ühistööna kaver Johnny Kidd & The Piratesi laulust "Please Don't Touch." Teised lood on kaverid üksteise lugudest: Motörhead kaverdab Girlschooli laulu "Emergency" (trumme mängib küll Denise Dufort) ja Girlschool Motörheadi laulu "Bomber."
Partnerlus

Partnerlus (inglise partnership) on kahe või mitme ühenduse või asutuse ühine töö, kusjuures ükski osaline ei võta vastu otsuseid ühepoolselt.
Partnerluse puhul otsustavad osapooled koostöö eesmärgid, tegevuskava ja vahendid koos. Partnerlusega sarnaneb kahe või mitme poole vaheline konsulteerimine, kuid partnerluse korral on koostöö märksa suurem, s.t partnerlus on rohkem kui lihtsalt konsulteerimine.
Avaliku ja erasektori partnerlus tähendab avaliku võimu ning mittetulundusühenduse ja/või ettevõtte koostööd.
Kadrioru administratiivhoone

Ajalugu

Nurgakivi pani administratiivhoonele riigivanem Konstantin Päts 12. augustil 1937, öeldes: "See hoone peab kestma kaua aastaid ja see võim, mis uue põhiseaduse põhjal siia üle tuuakse, olgu igavene." 19. septembril 1938 asus ta valminud tööruumidesse.
Kadrioru administratiivhoone ja selle sisustus on üks tähtsamaid ja ilmekamaid Eesti 1930. aastate kunsti näiteid.
Algselt ehitati administratiivhoone Vabariigi Presidendi, Vabariigi Presidendi Kantselei, õiguskantsleri ja Teenetemärkide Komitee tööruumideks ja nende koosseisu ametikorteriteks (Vabariigi Presidendi Konstantin Pätsi residentsiks jäi Kadrioru loss).
Administratiivhoones asus Eesti NSV Ülemnõukogu Presiidium ning hoone ees Johannes Vares-Barbaruse mälestussammas, mille autor oli skulptor August Vomm.
Epp Saar

Epp Saar (aastani 1976 Epp Tõniste, aastast 1991 Epp Perälä; 24. juuli 1947 Pärnu-Jaagupi – 23. juuli 2018 Seinäjoki) oli Eesti ja Soome näitleja, lavastaja ja teatrijuht.
Ta lõpetas aastal 1965 Pärnu-Jaagupi Keskkooli ja aastal 1971 Tallinna Pedagoogilise Instituudi näitejuhtimise erialal.
Ta oli aastatel 1974–1980 Rakvere Teatris näitleja. Aastatel 1981–1991 juhendas ta Rakvere Koolinoorte kooliteatrit.
Aastast 1991 elas ta Soomes. Aastatel 1991–2007 oli ta Soomes lavastanud, juhendanud näiteringe ja õpetanud harrastusnäitlejaid (omanimelises teatrilaboris Epps Teatteri, Lapua Teatris ja mujal). 1992–2012 töötas Lapua Teatrikooli juhina.
Veepall

Veepall on võistkondlik pallimäng, mis toimub vees (basseinis).
Veepallivõistlus toimub basseinis, mis on tähistatud 30 m pikkuse ja 20 m laiuse tähistusega (naistel vastavalt 25×17 m). Vee sügavus ei tohi olla alla 1,8 m. Ühel pool võistleb korraga 7 mängijat, kellest üks on väravavaht.
Mänguala kummalgi poolel olevad tähised tähistavad kaugust väravast (2, 4 ja 7 m). Värava kõrgus peab olema veepinnast 0,9 m ja postide vahe 3 m. Vettpidava palli ümbermõõt on 68–71 cm ja kaal 400–500 g.
Võistkonda võib kuuluda kuni 13 mängijat, kellest mängida saab korraga 7. Mängijad kannavad mängu ajal erinevaid mütse: ühel võistkonnal on tumesinised ja teisel valged. Väravavahil on punane peakate.
Rinnaümbermõõt

Rinnaümbermõõtu mõõdetakse inimestel horisontaalselt ümber rindkere üle rinna kõrgeima punkti. Kasutatakse rõivaste konstrueerimisel, rõivasuuruse valikul, samuti modellide, misside jts välimuse kirjeldamisel.
Koerte rinnaümbermõõt mõõdetakse esikäppade tagant.
Rapla–Märjamaa maantee

Rapla–Märjamaa maantee (registrinumbriga 28) on üks Eesti tugimaanteedest. 
See saab alguse Rapla–Järvakandi–Kergu maantee teisel kilomeetril Rapla linnas (Rapla linna tänavana Märjamaa tee). Tee pikkus on 21,6 km. Tee lõpeb Tallinna–Pärnu–Ikla maantee 64. kilomeetril Orgita külas. Kuusiku aleviku ja Kuusiku-Nõmme küla tänavana kannab nime Roheline tänav.

Asulad Rapla–Märjamaa maanteel

Rapla linn, Tuti küla, Sulupere küla, Iira küla, Kuusiku-Nõmme küla, Kuusiku alevik, Koikse küla, Ummaru küla, Jalase küla, Riidaku küla, Pühatu küla, Ringuta küla, Rassiotsa küla, Orgita küla.
Eesti Film Produktion

Eesti Film Produktion oli Eesti filmitootja.
Flory ja Erik Kalve stipendium

Flory ja Erik Kalve stipendium on Tartu Ülikooli Sihtasutuse stipendium Tartu Ülikooli majandusteaduskonna üliõpilaste ja noorteadlaste teadustegevuse, edasiõppimise ning enesetäiendamise toetamiseks.
Stipendium moodustati 2004. aastal Rootsis elava väliseesti abielupaari Flory ja Erik Kalve poolt sihtasutusele annetatud 689 000 Eesti kroonist.
Ühekordse väljamakse minimaalne suurus oli 10 000 krooni, pärast euro kasutuselevõttu on konkursid välja kuulutatud 1000 euro suurusele stipendiumile. Kuigi viimati anti stipendium välja 2009. aastal, on konkursse sellele välja kuulutatud ka hiljem (viimati sügisel 2012).
Meritint

Iseloomustus

Meritindi keha on suhteliselt sale ja pikk. Meritindil nagu enamikul lõhelistel on olemas väike rasvauim. Seljauimel on esimesed kaks kiirt hargnemata, ülejäänud (8–10) hargnenud (uimevalem: D II/8–10), küljejoon ulatub umbes keskkehani. 
Kala värvus varieerub mustjaskollakatest toonidest roheliseni, mõlemal pool külge sirendab hõbejas vööt. Võib kasvada kuni 46 cm pikkuseks, eluiga 12–15 aastat.
Värske meritint lõhnab kurgi järele.  
Meritint on anadroomne kala, see tähendab, et ta tuleb merest jõgedesse kudema.
Juan Ponce de León

Juan Ponce de León (1474 Santervás de Campos – juuli 1521 Havanna) oli hispaania maadeavastaja ja konkistadoor.
Ta oli esimene Puerto Rico kuberner. Ta juhtis 1513. aastal esimest eurooplaste ekspeditsiooni Floridasse, millele ta nime andis (La Florida).
BMW 4. seeria

BMW 4. seeria kabriolett

BMW 4. seeria kabriolett on BMW 4. seeria lahtine versioon. See asendab BMW mudelivalikus 3. seeria kabrioletti. Mootorivalikus on nii bensiini- (184–306 hj) kui ka diiselmootorid (143–258 hj). Pakiruum mahutab 370 liitrit (kui katus on peal; kui katus on all, siis 220 liitrit).

BMW 4. seeria Gran Coupe

BMW 4. seeria Gran Coupé (F36) on BMW neljaukseline kupee. See põhineb BMW 3. seerial, millest on 1,5 cm pikem ja laiem, aga 4 cm madalam. Auto on 4,6 m pikk, 1,8 m lai ja 1,4 m kõrge. Pakiruum mahutab tavaolekus 480 liitrit ja kui tagaistmed alla klappida, siis 1300 liitrit. Mootorivalik koosneb viiest mootorist, millest võimsaim on 3-liitrine 435i (306 hj). Ülejäänud mootorid on kaks 2-liitrist bensiinimootorit (194 ja 245 hj) ja kaks diiselmootorit (143 ja 184 hj).
Hele lamekaan

Hele lamekaan (Alboglossiphonia heteroclita) on lamekaanlaste (Glossiphoniidae) sugukonda kuuluv röövtoiduline kaani liik.
Kahes tahapoole lahknevas pikireas 6 silmaga 10-15 mm pikkune ühtlaselt kahvatu kreemikaskollane, lame piklikmunajas pehme ja papillideta kaan. Nõrgalt arenenud ees-inimnappaga hele lamekaan toitub selgrootutest ning on Eestis levinud kohati.
Jördis Triebel

Jördis Triebel (sündinud 30. oktoobril 1977 Ida-Berliinis) on saksa näitleja.
Aastatel 1997–2001 õppis Jördis Triebel näitekunsti Ernst Buschi nimelises Berliini Lavakunstikõrgkoolis (Hochschule für Schauspielkunst "Ernst Busch" Berlin). 2001–2004 oli ta koosseisuline näitleja Bremeni Teatris. Hooajal 2004–2005 oli ta külalisnäitleja Zürichi teatris Schauspielhaus Zürich ja hooajal 2005–2006 Kölni teatris Schauspiel Köln. Seejärel on ta tegutsenud põhiliselt filmi- ja teleseriaalide näitlejana.
Naaskelnokk

Välimus

Naaskelnokk on 42–45 cm pikkune lind. Sulestik on valdavalt valge, kuid hoosuled ja pea ülapool on mustad. Jalad on punased või sinakashallid. Naaskelnokal on iseloomulik punane, pikk (7,5–8,5 cm), kitsas ja ülespoole kaarduva otsaga nokk. 
Naaskelnokk kaalub 290–400 grammi. Tiibade siruulatus on 78 cm.

Areaal

Naaskelnokk asuatab hajusalt stepi soolajärvede kaldaid Doonaust Taga-Baikalimaa kaguosani ning Musta, Aasovi, Kaspia ja Araali mere rannikualasid. Lind on levinud veel Läänemere lõunarannikul, Vahemere maades, Ees-Aasias, Mongoolias, Loode-Hiinas, kohati Aafrikas, Austraalias ja Tasmaanias. Eestis on lind püsivalt pesitsenud alates 20. sajandi teisest poolest Hiiumaal Käina lahe ääres ning mõnedel Eesti läänesaartel. Lind rändab talveks Aafrikasse ja Lõuna-Aasiasse.

Pesitsemine

Naaskelnokk pesitseb mererannal. Pesa ehitab ta kivide vahele. Kurnas on mais-juunis 4 muna, mida mõlemad vanemad hauvad keskmiselt 23 päeva. Poegade eest hoolitsemine piirdub territooriumi valvamisega ja poegade soojendamisega, mis kestab 28–40 päeva.
Eestis hinnatakse naaskelnoka pesitsusaegset arvukust 150–300 paarile .

Toitumine

Naaskelnoka peamiseks toiduks on pisivähilised, veeputukate vastsed, limused ja veetaimede seemned.
Vanim teada olev naaskelnokk on olnud 27 aastane, tavaline eluiga jääb 10–12 aasta juurde.
Jeffersoni maakond (Mississippi)

Jeffersoni maakond (Jefferson County) on maakond USA-s Mississippi osariigis. Geograafilised koordinaadid on 31° 44′ N, 91° 03′ W
Maakonna halduskeskus ja suurim linn on Fayette.
Maakonna pindala on 1365 km², millest 20 km² moodustab veepindala.
Elanike arv oli 2010. aasta rahvaloenduse järgi 7726. Aastal 2000 oli elanike arv 9740.

Ajalugu

Jeffersoni maakond moodustati 2. aprillil 1799. aastal. Maakond sai nime kolmanda Ameerika Ühendriikide presidendi Thomas Jeffersoni järgi.
Mõõtevõimendi

Mõõtevõimendi skeem

Joonisel on kujutatud klassikalise mõõtevõimendi kaheastmeline skeem, mis koosneb sisendastmest ja väljundastmest.
Sisendaste on sisendtakistuse suurendamiseks koostatud kahest mitteinverteerivast võimendist, mis moodustavad diferentsvõimendi ja on omavahel sidestatud takisti Rgain kaudu. Väljundaste on inverteeriv diferentsvõimendi, millel on suur CMRR ja väike väljundtakistus. Takistuse Rgain muutmisega reguleeritakse mõõtevõimendi pingevõimendust. Selle takistuse väärtus on koodjuhitav, et kasutaja saaks fikseerida rakenduse jaoks vajaliku võimendusteguri väärtuse.

Mõõtevõimendite omadusi

Praktiliselt realiseeritavad võimendusteguri väärtused ulatuvad tuhandetesse seadetäpsusega ca 0,1%. Töösagedusala võib ulatuda kuni 1 gigahertsini, kuid seda vaid võimenduse arvel, sest operatsioonvõimendil põhinevatel võimenditel sõltub töösagedusala laius  võimendusest.
Ühissignaali nõrgendustegur (CMRR) võib madalatel sagedustel ulatuda väärtuseni 1 000 000 (120 dB), kuid tavaliselt jääb see 100 000 (100 dB) kanti ja kõrgetel sagedustel väheneb oluliselt, nii et megahertside alas loetakse tihti küllalt heaks ka tulemust 100 (40 dB).
Mõõtevõimendi nullinihe ja müratase on määratud kasutatavate diferentsvõimendite omadustega.

Ajaloost

Algselt realiseeriti mõõtevõimendeid diskreetkomponentidel (elektronlampidel ja transistoridel). Alates 1970ndatest aastatest põhinevad mõõtevõimendid peamiselt operatsioonvõimenditel.
Lihtsamas variandis saab mõõtevõimendit realiseerida ühe või kahe operatsioonvõimendiga, kuid tavaliselt on nad teostatud kolme diferentsvõimendi baasil ja valmistatakse integraallülitusena.
Vabariigi Valitsuse määrus

Vabariigi Valitsuse määrus on Vabariigi Valitsuse õigusakti liik.
Vastavalt Vabariigi Valitsuse seadusele on Vabariigi Valitsuse määrus õigustloov akt, mida Vabariigi Valitsus annab seaduse alusel ja täitmiseks.
Määruse kui õigusaktiga sätestatakse sageli seaduse rakendamise detailsem kord. Vabariigi Valitsus annab määrusi ka valitsusasutuste ülesehituse, asjaajamise ja töö korraldamiseks, samuti teenistusliku järelevalve teostamiseks.
Vabariigi Valitsuse määrused peavad tuginema seaduses või Euroopa Liidu õigusaktis antud volitusnormile ning olema kooskõlas seaduses või Euroopa Liidu õigusaktis sätestatud volitusnormi piiride, mõtte ja eesmärgiga.
Vabariigi Valitsuse määruse allkirjastavad peaminister, määrusega reguleeritavate küsimuste valdkonna eest vastutav minister ja riigisekretär. Vabariigi Valitsuse määrused avaldatakse Riigi Teatajas.
Slide-Fifty

Ajalugu

Slide-Fifty moodustati 2000. aasta sügisel, mil kolm sõpra Sander Loite, Kallervo Karu ja Ramon Reimets otsustasid hakata bändi tegema. Kallervo võttis koha sisse trummide taga, Sander haaras kätte soolokitarri ja Ramon basskitarri.
Nimeks võeti Slide 50, mis oli mõjutatud poiste huvist rula ja lumelauaga sõitmise vastu ning ühest lihtsast trikist 50-50 slide. Ka oma muusika suunati siis peamiselt skatepunk'i skeene poole.
2003. aastal leidis aset bändi koosseisu vahetus. Bändiga liitus Martin Kuut ja vahetas sellega välja Ramoni. Kuna Martin oskas kitarri mängida paremini kui Sander ja nii otsustatigi, et edaspidi mängib bassi Sander ja soolokitarri Martin. Edukalt tegutseti edasi ja osaleti festivalil Noortebänd, kus saavutati häid tulemusi ja ka publiku poolehoid. Silma jäädi Paavo Pauklinile ja Henri Laasnerile, kes võtsid poisid oma hoole alla. Sellele järgnes turnee tolle aja megabändi Recycle Biniga, kus tekkisid ka soojemad suhted Henriga. 2003. aasta sügisel kirjutati alla leping Wave Recordsiga ja 8. aprillil 2004 ilmus nende esimene singel "Dad's Nads", mis sisaldas ka selle loo eestikeelset varianti "Loobuda kõigest". Sealt edasi hakati vaeva nägema oma debüütalbumiga. Vahepeal otsustati ka muuta ära oma bändi nimi, kuna paljud lugesid nime "Slaid Viiskümmend" ning sellest ajast peale ongi bändi nimeks Slide-Fifty. Jaanuari lõpus 2005 ilmus bändi esimene album, mis meediaväljaannete arvustustes suuresti kiidusõnu sai ning mida paljud teadjamad on lausa täiuslikuks nimetanud.
Bändi koosseis täienes. Kevadel 2005 liitus bändiga Arno Tamm, kes hakkas mängima klahvpille. Sügisel aga läks Arno sõjaväkke ja tema asemel võttis koha klahvide taga sisse Toomas Kolk, kes mängib lisaks veel bändis Fluidum. Talvel hakkas teist kitarri mängima Robert Vaigla, kes enne oli helitehniline jõud ja mängis sellises bändis nagu Recycle Bin.
Slide-Fifty osales edukalt Balti Uue Muusika Edetabelis, olles ainuke bänd, kes pidas tabelis vastu esimesest nädalast peale. Koostöös Andy Matšukevitsiga valmis video loole "Let's Take A Walk", mis sai endale hellitavalt Viplala video nime. Aprilli lõpus 2006 andis bänd välja oma teise albumi "Reach Out". Novembris 2006 valmis bändi teine video, sedapuhku loole "Believe Me When I Wish Good Luck", millega soovitakse saavutada edu ka Eestist väljaspool.

Lingid

Slide-Fifty ametlik koduleht
PureVolume
MySpace
Slide-Fifty Family
Wave Rock Management